**Vertinimas**

### Pradinis ugdymas Kalbos Lietuvių gimtoji kalba 3-4 klasės

**17.7.3. Vertinimas**

17.7.3.1. Kaip ir pirmame pradinio ugdymo koncentre, antrajame ugdymo koncentre (3–4 klasėse) mokinių pasiekimų lygiai aprašyti išskiriant tas pačias kalbinės veiklos sritis: klausymą ir kalbėjimą (sakytinio teksto suvokimą ir kūrimą); skaitymą (skaitymo techniką, teksto suvokimą) ir literatūros bei kultūros pažinimo pradmenis; rašymą (rašymo techniką, teksto kūrimą). Aprašant kiekvienos srities vertinimą, kaip ir 1–2 klasėse, daugiausia dėmesio skiriama praktiniams gebėjimams, tačiau jau daugiau nurodoma ir žinių bei supratimo šiems gebėjimams pasiekti. Vertinant kiekvieno mokinio pasiekimus, atsižvelgiama ir į ugdytinio vertybinių nuostatų formavimąsi – jo norą mokytis, individualias pastangas, daromą pažangą.

**17.7.3.2. Mokinių pasiekimų lygių požymiai**

Lentelėse pateikta informacija mokytojui turėtų padėti stebėti individualią mokinio pažangą, diferencijuoti ir individualizuoti užduotis ir kuo geriau parengti kiekvieną ugdytinį mokytis aukštesnėje ugdymo(si) pakopoje.

|  |  |  |  |
| --- | --- | --- | --- |
| **Lygiai/ Pasiekimų sritys** | **Patenkinamas** | **Pagrindinis** | **Aukštesnysis** |
| **Klausymas ir kalbėjimas (sakytinio teksto suvokimas ir kūrimas)** | | | |
| **Žinios ir supratimas** | Pasakyti, kaip turi kalbėti mokinys su bendraamžiais ir vyresniais žmonėmis.          Žinoti, kaip prisistatyti pašnekovui: pasakyti savo vardą, pavardę, mokyklą, namų adresą, kuo domisi. | Išvardyti pokalbio taisykles, kurios buvo aptartos ir priimtos klasėje, ir paaiškinti, nuo ko priklauso pokalbio turinys (nuo pokalbio adresato, situacijos).    Žinoti, kaip papasakoti apie save: kas esąs, koks esąs paties ir kitų nuomone (jeigu ją žino). Žinoti, kaip paklausti pašnekovą siekiant išsiaiškinti, kuo jis domisi, ką įdomaus yra matęs, patyręs ir pan. | Pasakyti itin svarbias pokalbio taisykles, paaiškinti, kodėl svarbu jų laikytis.          Žinoti, kaip papasakoti apie save skirtingiems adresatams, pvz., vienaip – mokyklos direktoriui, kitaip – pirmą kartą matomiems bendraamžiams susipažinimo renginyje ir kt. |
| **Praktiniai gebėjimai** | Mokėti trumpai papasakoti apie save, prisistatyti. | Mokėti papasakoti apie save ir pašnekovo paklausti apie jį. | Mokėti papasakoti apie save skirtingiems adresatams ir jų paklausti. |
|  | Mokėti atsakyti į mokytojo klausimus, kai atsakymas trumpas (vieno ar kelių žodžių).          Išklausyti neilgą (kelių sakinių) mokytojo pasakojimą ir jį suprasti.            Remdamasis pagalbiniais klausimais gali papasakoti matytą ar patirtą įvykį.    Mokytojui padedant (keliant klausimus *kas? kada? kur?*) perduoti žodžiu tikslią informaciją.    Kalbant, pasakojant stengtis taisyklingai tarti ilguosius ir trumpuosius balsius, dvibalsius, mišriuosius dvigarsius, suklydus pasitaisyti kitiems padedant. | Atsakyti į klausimus, kurie prasideda žodžiu *kodėl?* Prašyti pašnekovo arba pačiam patikslinti pasakytą nuomonę, informaciją ir kt.    Išklausyti mokytojo ar klasės draugų kokio nors įvykio pasakojimą ir jį suprasti.        Pasakoti patirtus ar matytus įvykius. Savarankiškai, tiksliai perduoti žodžiu informaciją nurodytam adresatui.        Kalbant, pasakojant stengtis taisyklingai tarti lietuvių kalbos garsus, tinkamai intonuoti, pasitaisyti mokytojo ar draugų nurodytas klaidas. | Atsakyti į klausimus, kai atsakymą reikia pačiam sugalvoti, sukurti. Patiems kelti klausimus – klausinėti siekiant ką nors išsiaiškinti.    Išklausyti klasės draugų, kitų žmonių pasakojimą apie kokį nors įvykį. Įvertinti išklausytus pasakojimus (kaip nuosekliai, įdomiai rutuliojamas įvykis, kokia minčių raiška ir kt.).    Įdomiai, gyvai papasakoti patirtą ar matytą įvykį.    Patiems sukurti žodžiu pranešimą apie kokį nors renginį, įvykį ir pan. ir jį perduoti adresatui.    Taisyklingai tarti lietuvių kalbos garsus, tinkamai intonuoti, pastebėti savo ir draugų tarties klaidas ir jas taisyti. |
| **Skaitymas (skaitymo technika, teksto suvokimas) ir literatūros bei kultūros pažinimo pradmenys** | | | |
| **Žinios ir supratimas** | Skirti rašytinį ir spausdintą tekstą.        Pasakyti skaitomos knygos autorių, pavadinimą, dailininką. | Pasakyti, kas ir kodėl rašoma ranka, o kas ir kodėl spausdinama.    Apibūdinti knygą: autorių, iš kokios srities knyga (grožinės literatūros, informacinės ir kt.).  Pasakyti knygos autorių (autorius), dailininką, leidyklą, leidimo metus. | Pasakyti rašytinio ir spausdinto teksto skirtumus.    Apibūdinti knygą, paaiškinti, kam reikalinga knygoje trumpas knygos turinio išdėstymas (anotacija). |
|  | Pasakyti vieną kitą vaikų literatūros rašytoją, jo knygos pavadinimą. Pasakyti bent vieną savo gimtinės rašytoją.      Pagal pavyzdžius skirti prozos, poezijos ir dramos kūrinius. | Pasakyti žinomiausius vaikų literatūros rašytojus, jų kūrinius.        Skirti prozos, poezijos ir dramos kūrinius. | Turėti  mėgstamiausią  rašytoją,  pasakyti, kodėl jo kūryba patinka.  Pasakyti žinomiausius savo gimtinės rašytojus.    Paaiškinti, kas svarbu prozos, poezijos, dramos kūrinyje, žinoti šių žanrų pavyzdžių. |
| **Praktiniai gebėjimai** | Skaityti meninį tekstą ir atsakyti į turinio klausimus.            Atpasakoti žodžiu meninį (iki pusės puslapio) pasakojamąjį tekstą pagal mokytojo pasiūlytą planą.    Pasakyti neilgo perskaityto kūrinio veikėjus, apie ką kūrinyje kalbama.        Pasakyti, kurie grožinio teksto žodžiai, pasakymai mokiniui gražūs, patinka, rasti vartojamų sinonimų.    Pasekti skaitytą pasaką arba jos ištrauką. Pasakyti, kokių padavimų žino apie savo  krašto žymesnes vietoves. | Tinkamu tempu ir taisyklingai intonuojant skaityti meninį tekstą ir atsakyti į įvairius su kūriniu susijusius klausimus.          Atpasakoti   žodžiu   neilgą   pasakojamąjį  tekstą pagal klasėje sudarytą planą.        Prozos kūrinyje suvokti įvykius, veikėjus, veiksmo vietą, laiką, temą ir ką svarbaus autorius norėjo pasakyti.    Grožiniame tekste rasti sinonimų, antonimų, vaizdingų veiksmažodžių, palyginimų pavyzdžių.          Aiškiai, stengiantis tinkamai intonuoti sakinius, pasekti skaitytą pasaką.    Pasekti padavimų apie savo krašto žymesnes vietoves. | Raiškiai skaityti meninį tekstą, savarankiškai pasirenkant išraiškos priemones: tempą, toną, intonaciją. Perskaičius kūrinį, atsakant į teksto klausimus, pasakyti savo nuomonę.    Sklandžiai, nuosekliai žodžiu atpasakoti vieno puslapio pasakojamąjį tekstą.        Pasakyti perskaityto kūrinio temą, pagrindines idėjas.        Paaiškinti, kodėl grožiniame kūrinyje vartojami perkeltinės reikšmės žodžiai, sinonimai, antonimai, palyginimai. Pasakyti, kodėl patiko viena ar kita kūrinio ištrauka, sakinys, žodis.    Raiškiai pasekti pasirinktą pasaką.        Užrašyti padavimų apie savo krašto žymesnes vietoves. |
|  | Padeklamuoti pasirinktą aiškaus ritmo ir rimo eilėraštį.            Kartu su klasės draugais dalyvauti dramos kūrinio vaidinime.          Skaityti negrožinį tekstą ir atsakyti į klausimus, rasti tiesiogiai pasakytą informaciją.        Pasirengus perskaityti suaugusiųjų, bendraamžių ranka rašytą tekstą ir pasakyti, apie ką skaitė.    Mokytojui arba bibliotekos darbuotojui, tėvams patarus pasirinkti knygą, ją perskaityti. | Padeklamuoti pasirinktą eilėraštį, išryškinant vaizdus ir eilėraščio nuotaiką.            Pasirinkti dramos kūrinio veikėją, suprasti jo žodžius, jį suvaidinti, atkreipiant dėmesį į pastabas (remarkas), kaip ir kada sakomi veikėjo žodžiai.    Skaityti negrožinį tekstą ir pasakyti jame pateiktus faktus.        Skaityti suaugusiųjų, bendraamžių ranka rašytą tekstą ir pasakyti, apie ką skaitė.        Savarankiškai arba kitiems padedant pasirinkti bibliotekoje knygą, ją perskaityti. | Raiškiai, savitai padeklamuoti pasirinktą eilėraštį, paaiškinti, kodėl šį kūrinį pasirinko. Žodžiu nupiešti eilėraščio vaizdus, aptarti nuotaiką, rasti eilučių sąskambius, rimuotus žodžius.    Įsijausti į pasirinktą vaidmenį ir savarankiškai suvaidinti dramos kūrinio veikėją.          Skaityti negrožinį tekstą ir pasakyti, ką naujo sužinojo, rasti reikiamą informaciją, daryti išvadas, apibendrinti.    Skaityti suaugusiųjų, bendraamžių ranka rašytą tekstą, pasakyti, ką svarbaus sužinojo.    Savarankiškai pasirinkti knygą bibliotekoje, paaiškinti pasirinkimo motyvus, kryptingai skaityti. |
| **Rašymas (rašymo technika, teksto kūrimas)** | | | |
| **Žinios ir supratimas** | Pasakyti, kur rašomas teksto pavadinimas, pradedamas rašyti tekstas.        Pasakyti, kokie yra gero pasakojimo požymiai. | Paaiškinti teksto užrašymo tvarką: pavadinimo, pradžios, pastraipų ir kt.        Pasakyti pasakojimo (kaip teksto tipo) sandarą: įvykio pradžia, įvykio raida, įvykio pabaiga. | Paaiškinti kūrybinio darbo etapus: medžiagos kaupimas, planavimas, rašymas, redagavimas, skelbimas.    Suskirstyti pasakojimą dalimis. Pasakyti, kieno vardu gali būti pasakojama. Įvertinti savo ir bendraamžių pasakojimus. |
|  | Mokytojui padedant paaiškinti, kaip aprašys gerai pažįstamą gyvūną, augalą ar pan.        Paaiškinti skyrybos ženklus sakinio gale.            Mokytojui padedant pasakyti, kaip rašoma daiktavardžių vienaskaitos galininko, daugiskaitos kilmininko, vietininko galūnės.        Mokytojui padedant pasakyti, kaip rašomos veiksmažodžių esamojo ir būtojo kartinio laiko galūnės.        Mokytojui padedant pasakyti, kaip rašomi asmenvardžiai ir vietovardžiai. | Pasakyti, kokia galima aprašymo sandara: bendrasis įspūdis, aprašymo detalės, vertinimas.    Paaiškinti skyrybos ženklus sakinio gale. Paaiškinti, kaip atskirti vieną nuo kitos neišplėstines vienarūšes sakinio dalis.        Pasakyti, kaip rašoma daiktavardžių ir būdvardžių vienaskaitos galininko, daugiskaitos kilmininko, vietininko galūnės.        Pasakyti, kaip rašomos veiksmažodžių esamojo ir būtojo kartinio laiko galūnės.          Pasakyti, kaip rašomi asmenvardžiai ir vietovardžiai.        Paaiškinti paprasčiausius priebalsių asimiliacijos atvejus. | Apibendrinti aprašymo vartojimą, atsakyti į klausimus, kas gali būti aprašoma, kodėl aprašoma, kaip aprašoma.    Paaiškinti skyrybos ženklus sakinio gale, paprasčiausius užrašyto veikėjų pokalbio skyrybos ženklus, vienarūšių sakinio dalių, kreipinio skyrybą.    Paaiškinti, kaip  ir  kur  galima  pasitikrinti daiktavardžių ir būdvardžių vienaskaitos galininko, daugiskaitos kilmininko, vietininko galūnių rašybą.    Paaiškinti, kaip ir kur (pvz., žodyne, vadovėlyje) galima pasitikrinti veiksmažodžių esamojo ir būtojo kartinio laiko galūnių rašybą.    Paaiškinti, kaip rašomi asmenvardžiai, vietovardžiai ir kiti dažniausiai vartojami pavadinimai.    Paaiškinti sudėtingesnius priebalsių asimiliacijos atvejus. |
| **Praktiniai gebėjimai** | Rašyti įskaitomai.      Mokytojui padedant, pagal pavyzdį aprašyti patirtus ir matytus įvykius; parašyti trumpą pasakojimą. Trumpai aprašyti pažįstamą gyvūną, augalą ar kt. | Rašyti įskaitomai, tvarkingai, nuolat tobulinti savo rašyseną.    Aprašyti patirtus ir matytus įvykius; parašyti pasakojimą ir aprašymą. Pagal aptarto aprašymo pavyzdį sukurti gyvūno, augalo, daikto ar kt. aprašymą. | Rašyti įskaitomai, tvarkingai, estetiškai, nuolat tobulinti savo rašyseną.    Parašyti pasakojimą, aprašymą, jį redaguoti, tobulinti. Pagal pasirinktą pavyzdį (gyvūno ar daikto aprašymą) aprašyti gyvūną, augalą, daiktą ar kt. |
|  | Mokytojui padedant, pagal klausimus parašyti nesudėtingo teksto atpasakojimą.    Rašyti tašką, klaustuką sakinio gale.          Mokytojui padedant, pagal pavyzdį rašyti: žodžius, kurių rašyba nesiskiria nuo taisyklingo tarimo;    daiktavardžių  ir  būdvardžių  vienaskaitos galininką;    daiktavardžių  ir  būdvardžių  daugiskaitos kilmininką;    daiktavardžių vietininką;    daiktavardžių ir būdvardžių vienaskaitos ir daugiskaitos vardininką pagal pavyzdžius;    asmenvardžius ir vietovardžius;    esamojo laiko veiksmažodžius;    būtojo kartinio laiko veiksmažodžius;    paprasčiausius   priebalsių                          asimiliacijos atvejus. | Sudaryti įvykio veiksmų grandinę. Parašyti nesudėtingo teksto atpasakojimą.    Rašyti tašką, klaustuką, šauktuką sakinio gale, skirti neišplėstas vienarūšes sakinio dalis, kreipinį.    Rašyti:  žodžius, kurių rašyba nesiskiria nuo taisyklingo tarimo;    daiktavardžių  ir  būdvardžių  vienaskaitos galininką;    daiktavardžių  ir  būdvardžių  daugiskaitos kilmininką;    daiktavardžių vietininką;    daiktavardžių ir būdvardžių vienaskaitos ir daugiskaitos vardininką pagal pavyzdžius;    asmenvardžius ir vietovardžius;    esamojo laiko veiksmažodžius;    būtojo kartinio laiko veiksmažodžius;    paprasčiausius   priebalsių                          asimiliacijos atvejus; | Savarankiškai  parašyti  teksto  atpasakojimą.    Rašyti skyrybos ženklus sakinio gale, skirti neišplėstas vienarūšes sakinio dalis, kreipinį, užrašyti dialogą.    Rašyti:  žodžius, kurių rašyba nesiskiria nuo taisyklingo tarimo;    daiktavardžių  ir  būdvardžių  vienaskaitos galininką;    daiktavardžių  ir  būdvardžių  daugiskaitos kilmininką;    daiktavardžių vietininką;    daiktavardžių ir būdvardžių vienaskaitos ir daugiskaitos vardininką pagal pavyzdžius;    asmenvardžius ir vietovardžius;    esamojo laiko veiksmažodžius;    būtojo kartinio laiko veiksmažodžius;    priebalsių asimiliacijos atvejus; |
|  |  | įsidėmėtinos rašybos žodžius: *ąsotis, ąžuolas, mįslė, žąsis, manęs, mane, tavęs, tave, savęs, save, mūsų, jūsų, ačiū, šiandien, rytoj, stebuklas, Kęstutis, keletas, mąstyti, mįslingas, kąsnis, tęsinys, aukštyn, atidžiai, drąsa, grįžo.* | sudurtinius žodžius;    įsidėmėtinos rašybos žodžius: *trise, keturiese, dviese, keletas, kažkas, žemyn, galbūt, turbūt*. |
| **Vertybinės nuostatos** | Norėti ir stengtis atlikti mokytojo paskirtas lietuvių kalbos užduotis. Tolerantiškai išklausyti klasės draugų nuomonę apie atliktus darbus per lietuvių kalbos pamoką ir namie. | Noriai mokytis lietuvių kalbos, ugdytis poreikį taisyklinga kalba reikšti savo mintis žodžiu ir raštu. Stengtis aktyviai dalyvauti kalbos mokymosi procese. Teigiamai, argumentuojant vertinti savo ir kitų daromą pažangą. | Domėtis lietuvių kalba, jos savitumu. Norėti skaityti knygas, tobulinti savo kalbą. Norėti aktyviai dalyvauti mokymosi procese, pasitikėti savo jėgomis atliekant įvairias kalbines užduotis, stengtis savitai reikšti savo mintis raštu ir žodžiu. Jausti atsakomybę už savo darbo rezultatus. Noriai padėti kitiems. |